**МЕ́СЯЦА ДЕКАБРЯ́ В 24-Й ДЕНЬ**

**СВЯЩЕННОМУ́ЧЕНИКА СЕ́РГИЯ МЕЧЕ́ВА, ПРЕСВИ́ТЕРА**

Поем службу его во ин день, воньже настоятель изволит.

Аще ли же поем ю в 24-й день, зри устав в конце.

НА ВЕЛИ́ЦЕЙ ВЕЧЕ́РНИ

На Го́споди, воззва́х: стихи́ры предпра́зднства и свята́го, глас 1.

Подо́бен: Всехва́льнии му́ченицы:

Прехва́льне о́тче Се́ргие,/ в собо́ре новому́ченик Це́ркве Ру́сския просла́вленный,/ гра́да Москвы́ пресла́вное украше́ние,/ ты бо преда́в всего́ себе́ в ру́це Бо́жии,/ же́ртвенною любо́вию па́стве послужи́л еси́,/ последи́ же я́ко же́ртва всесоверше́нная/ Царю́ Сла́вы прине́слся еси,// Его́же моли́ Отечеству на́шему мир дарова́ти.

Пресла́вне о́тче Се́ргие,/ чад твои́х учи́вый,/ я́ко ве́рным до́лжно есть гото́вым бы́ти умре́ти за Христа́./ Егда́ же прии́де вре́мя испыта́ния ве́ры,/ и́стиною препоя́сався и в броня́ пра́вды оболки́йся,/ на брань с миродержи́телем тмы века сего вступи́л еси́/ и на крест ева́нгельски восле́д Спаси́телю возше́л еси́,// темже моли́ ве́рность Христу до сме́рти нам дарова́ти.

Богому́дре о́тче Се́ргие,/ защи́тниче ре́вностный догма́тов и преда́ний церко́вных,/ после́дователю ве́рный святы́х оте́ц,/ словесы́ и дея́ньми/ учи́вый Свяще́нное Писа́ние познава́ти,/ и заве́т с Бо́гом утвердив во кле́ти серде́чней,/ жизнь свою́ в покая́нии провожда́ти,// и ны́не мо́лиши Человеколю́бца Бо́га спасе́ние душа́м на́шим дарова́ти.

А́ще кроме́ предпра́зднства, стихи́ры свята́го на 8 (ины стихиры зри на литии́).

Сла́ва, глас 2:

Па́стырие Маросе́йстии,/ дарми Свята́го Ду́ха преизоби́льно укра́шени,/ на ни́ве Госпо́дней потруди́вшеся,/ плод стори́цею во ученице́х принесли́ есте́./ Ста́рче пра́ведне Алекси́е,/ уте́шителю бла́гостный, моли́твенниче и чудотво́рче,/ и Се́ргие священному́чениче,/ сораспя́тися призыва́вый Христу́/ и сие собо́ю яви́вый:/ разли́чна ва́ша дарова́ния, но Дух еди́н./ Темже води́тельством ва́шим// ча́ем спаси́тельных оби́телей дости́гнути.

И ны́не, предпра́зднства.

А́ще кроме́ предпра́зднства, Богоро́дичен, глас то́йже: Пре́йде сень зако́нная:

Вход. Проки́мен дне.

И чте́ния три священному́ченику Росси́йскому XX века еди́ному.

На литии́ стихи́ры предпра́зднства со стихóвны у́трени или́ я́же екклесиáрх извóлит, и свята́го, глас 1:

Ра́дуется днесь сла́внейший град Москва́,/ и храм святи́теля Никола́я торжеству́ет,/ на моли́тву ве́рных призыва́я,/ во е́же просла́вити па́стыря и́стиннаго,/ любо́вию Христо́вою па́ству возлюби́вшаго,/ и во изгна́нии из глубины́ души́ к ча́дом взыва́вшаго:/ Вы – мое́ дыха́ние, вы – мое́ ра́дование,/ вы – мой путь ко Христу́!/ Ка́ко пойду́ без вас?/ Ны́не же мы, наста́вниче наш Се́ргие,/ ча́да чад твои́х,/ любо́вию вопие́м ти:/ ты еси́ наде́жда на́ша и путь ко Христу́;/ да моли́твами твои́ми и́го благо́е понесе́м// и поми́ловани бу́дем.

Днесь созыва́ет нас па́стырь Маросе́йский, глаго́ля:/ прииди́те, ча́да моя́ возлю́бленная,/ прииди́те вси, отягче́ннии печа́льми жите́йскими,/ вни́дите во храм Госпо́день,/ и преми́рныя слу́жбы сея́ приобщи́теся,/ да та́йну ве́лию Богослуже́ния позна́ете,/ и да просвети́т Госпо́дь сердца́ ва́ша,/ во е́же де́лы благи́ми Ему́ послужи́ти,// и Ца́рствие Небе́сное насле́дити.

Глас 2:

Сра́дуйтеся с на́ми А́нгельстии чи́ни и святи́и вси,/ днесь бо пра́зднуем ди́внаго па́стыря Маросе́йскаго Се́ргия торжество́,/ па́ству свою́ яко еди́ну семию́ покаянную и богослуже́бную/ в любви́ ко Го́споду и бли́жним воспита́вшаго,/ во у́зах за Христа мно́гая ле́та исповеднически пребы́вшаго/ и ду́ха не угаси́вшаго,/ и сме́ртию свое́ю Бо́га просла́вившаго;/ ны́не же в собо́ре новому́ченик Престо́лу Всевы́шняго предстоя́щаго,// и моля́щагося о спасе́нии Оте́чества на́шего.

Сла́ва, глас 8:

Дру́зи мои́ ве́рнии и ча́да духо́внии,/ вку́пе собери́теся,/ да еди́ными усты́ и еди́ным се́рдцем/ просла́вим Го́спода,/ и Пречи́стую Ма́терь Его́, и святы́х уго́дников Бо́жиих;/ у́тренюет бо дух мой ко хра́му душевному коего́ждо чад мои́х,/ я́ко благослове́н наш сою́з от Бо́га,/ да пребу́дем при́сно в едине́нии ду́ха в ве́це сем и бу́дущем,/ – та́ко во изгна́нии взыва́л еси́, о́тче./ Днесь же па́ки с Небесе́ созыва́еши нас на моли́тву,/ да еди́ным се́рдцем и усты́ просла́вим тя,// священному́чениче Се́ргие.

И ны́не, предпра́зднства.

А́ще кроме́ предпра́зднства, Богоро́дичен, глас то́йже:

Егда́ умно́жися непра́вда го́рдых,/ и ца́рство Росси́йское сокруши́ся,/ тогда́ Ма́терь Бо́жия ико́ною Свое́ю Держа́вною яви́ся,/ и я́ко Возбра́нная Воево́да на брань с неви́димым враго́м/ ве́лий сонм новому́чеников и испове́дников воздви́же,/ те́мже к заступле́нию Ея́ ны́не прибега́ем/ и мо́лим сохрани́ти Оте́чество на́ше невреди́мо// от всех наве́т вра́жиих.

На стихо́вне стихи́ры предпра́зднства.

А́ще кроме́ предпра́зднства, стихи́ры свята́го, глас 4.

Подо́бен: Я́ко до́бля:

Суд Бо́жий соверша́ется над [землею](https://azbyka.ru/1/tserkov) Ру́сскою,/ я́коже предреко́ша отцы́ на́ши,/ оскуде́ бо преподо́бный,/ ума́лишася и́стины от сыно́в Оте́чества на́шего/ и наста глад слы́шания сло́ва Бо́жия./ Оба́че не скорби́те, но ра́дуйтеся, ча́да моя́,/ я́ко наказу́я за грехи́, очища́ет нас Госпо́дь/ и Небе́сною по́мощию не оставля́ет,/ – та́ко утеша́ па́ству свою́ священному́ченик Се́ргий.

Стих: Свяще́нницы Твои́ облеку́тся в пра́вду,// и преподо́бнии Твои́ возра́дуются.

В се́рдце на́шем брань соверша́ется/ между́ гла́сом со́вести и по́мыслом лука́вым./ Не уподо́бимся у́бо Иу́де, бра́тие,/ лобза́нием преда́вшему на смерть Учи́теля,/ но отве́ргнем злы́я по́мыслы,/ и покая́нием совлече́мся ве́тхаго челове́ка,/ да ца́рствует в се́рдце Госпо́дь,/ – си́це призыва́л еси внима́ти себе́,// моли́твенниче наш Се́ргие.

Стих: Честна́ пред Го́сподем// смерть преподо́бных Его́.

Се, что добро́ или́ что красно́,/ но е́же жи́ти бра́тии вку́пе,/ – со пророком запове́да нам/ оте́ц наш духо́вный Се́ргий./ Потщи́мся у́бо начерта́ти сие́ на скрижа́лех серде́ц на́ших,/ ева́нгельски друг дру́га возлю́бим,/ и не́мощи бли́жних понесе́м,/ да не лиши́мся по нераде́нию бра́тственнаго сообита́ния,// в нем бо Госпо́дь обеща́ живо́т ве́чный.

Сла́ва, глас 8:

Прииди́те, целому́дрия и благоче́стия рачи́телие,/ услы́шите прему́драго Соломо́на, и́же глаго́лет:/ жена́ му́жественна вене́ц му́жу своему́ быва́ет,/ те́мже, почита́юще священному́ченика Се́ргия,/ воспомяне́м и супру́жницу его́ ве́рную,/ доброде́тельми укра́шенную Евфроси́нию,/ я́же подо́бно ему́ отлуче́на бысть от ча́д свои́х и гони́ма Христа́ ра́ди,/ оба́че любве́ Бо́жия ника́коже отлучи́ся./ Сего́ ра́ди ве́руем, я́ко чета́ супру́г вку́пе ны́не пребыва́ет,// о́браз любве́ Христо́вы нам явля́ющи.

И ны́не, предпра́зднства.

А́ще кроме́ предпра́зднства, богородичен, глас тойже: Безневестная Дево:

На благословении хлебов тропа́рь святаго дважды и тропарь предпразднства единожды. А́ще кроме́ предпра́зднства, тропа́рь святаго дважды и Богородице Дево: единожды.

Тропарь святаго, глас 4:

От ко́рене пра́веднаго прозя́бл еси́,/ Правосла́вия наста́вниче и ревни́телю,/ и пред Бо́гом во у́зах до сме́рти предстоя́,/ гла́сом немо́лчным па́ству наставля́л еси́,/ священному́чениче Се́ргие./ Моли́ Христа́ Бо́га// спасти́ся душа́м на́шим.

НА У́ТРЕНИ

На Бог Госпо́дь: тропа́рь предпра́зднства, два́жды. Сла́ва, свята́го. И ны́не, предпра́зднства. А́ще кроме́ предпра́зднства, тропарь святаго дважды. Слава, и ныне: богородичен воскресен.

По 1-м стихосло́вии седа́лен, глас 5:

Припа́дая к стопа́м богоно́снаго ста́рца О́птинскаго Анато́лия,/ услы́шал еси́ в се́рдце глас, зову́щий тя послужи́ти Христу́,/ те́мже благи́й яре́м свяще́нства подъя́в,/ па́стырское служе́ние му́ченическим по́двигом увенча́л еси́./ Мы же, припа́дая ко о́бразу твоему́,/ мо́лим тя, Се́ргие пресла́вне,/ моли́ Человеколю́бца Бо́га,/ да услы́шим глас со́вести на́шея,// и собла́знов ми́ра отве́ргшеся, Христу́ после́дуем.

Сла́ва, и ны́не, предпра́зднства.

А́ще кроме́ предпра́зднства, богоро́дичен, глас то́йже:

Влады́чице на́шей Богоро́дице/ те́пле моли́тву вознесе́м,/ прося́ще в ве́ре и благоче́стии лю́ди ру́сския утверди́ти,/ вражду́ и междуусо́бныя бра́ни истреби́ти,/ я́ко мно́гажды земля наша/ от враг заступле́нием Ея́ спасе́на бысть./ Темже и ны́не ве́руем,/ я́ко Держа́вная на́ша Засту́пница/ умо́лит Сы́на Своего́ и Бо́га на́шего// дарова́ти мир Оте́честву на́шему.

По 2-м стихосло́вии седа́лен, глас 4:

О благоле́пии хра́ма и богослуже́ния ревну́я,/ иконописа́ния и пе́ния церко́внаго покрови́тель яви́лся еси́,/ Се́ргие достохва́льне,/ к позна́нию зако́нов жи́зни ве́чныя возводи́л еси́ ча́да твоя́, глаго́ля:// храм есть земно́е не́бо.

Сла́ва, и ны́не, предпра́зднства.

А́ще кроме́ предпра́зднства, Богоро́дичен, глас то́йже:

Христа́ роди́вши, Де́во Чи́стая,/ ра́дости всю вселе́нную испо́лнила еси́,/ те́мже согла́сно лику́ют Не́бо и земля́,/ сла́вяще Тя,// Богома́ти Всенепоро́чная.

Велича́ние:

Велича́ем тя,/ священному́чениче Се́ргие,/ и чтим честна́я страда́ния твоя́,/ я́же за Христа́ во утвержде́ние на Руси́ Правосла́вия// претерпе́л еси́.

Псало́м избра́нный:

Бог нам Прибе́жище и Си́ла.

Го́споди, воздви́гни си́лу Твою́ и прииди́, во е́же спасти́ ны.

Глаго́лах о свиде́ниих Твои́х пред цари́ и не стыдя́хся.

Вси язы́цы обыдо́ша мя и и́менем Госпо́дним противля́хся им.

Тебе́ ра́ди умерщвля́емся весь день, вмени́хомся, я́ко о́вцы заколе́ния.

Кре́пость моя́ и пе́ние мое́ Госпо́дь и бысть мне во спасе́ние.

Сла́ва, и ны́не.

По полиеле́и седа́лен, глас 6:

Роди́тель твой Алекси́й, ста́рец Моско́вский,/ служе́нием свои́м Бо́гу угоди́в,/ к пра́ведным причте́н бысть,/ ты же, Се́ргие священному́чениче,/ ве́рность Христу́ кро́вию запечатле́в,/ в ли́це новому́чеников Це́ркве Ру́сския ны́не торжеству́еши;/ и та́ко испо́лнися проро́чество ста́рца О́птинскаго Некта́рия,// и́же предрече́ ти вы́шнюю сла́ву.

Сла́ва, и ны́не, предпра́зднства.

А́ще кроме́ предпра́зднства Богоро́дичен, глас то́йже:

Во узи́лище заключа́емь/ и непра́ведно осужда́емь,/ священному́ченик Се́ргий/ к Богоро́дице с ве́рою взыва́ше:/ О Заступни́це Усе́рдная,/ Ма́ти Бо́га Вы́шняго,/ изба́ви ны вели́ких бед и зол:/ Ты бо еси́ Боже́ственный Покро́в рабо́м Твои́м.

Степе́нна, 1-й антифо́н 4-го гла́са. Проки́мен, глас 4: Проидо́хом скво́зе огнь и во́ду,/ и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Ева́нгелие от Матфе́я, зача́ло 36.

По 50-м псалме́ стихи́ра, глас 6:

Ка́я темни́ца не име́ тя ю́зника,/ кий град и страна́/ не слы́шаша воздыха́ний и моли́тв твои́х:/ Москва́ хва́лится,/ я́ко воспита́ добраго пастыря,/ земля́ Волого́дская ра́дуется,/ и́бо во изгна́нии прия́т тя,/ страны́ се́верныя вельми́ сла́вят,/ я́ко ви́деша страда́ния твоя́ во узи́лищи,/ Яросла́вль град чтит па́мять твою́,/ я́ко кровь твою́ прие́мый/ и мо́щи твоя́ в не́дрех свои́х сокры́вый./ Те́мже мо́лим тя:/ в ве́рности Христу́ утверди́ нас,// священному́чениче Се́ргие.

Кано́н предпра́зднства и свята́го.

А́ще кроме́ предпра́зднства, канон Богорóдицы и святáго.

Канóн святáго, глас 2.

Песнь 1

Ирмо́с: *Гряди́те, лю́дие, пои́м песнь Христу́ Бо́гу, / разде́льшему мо́ре и наста́вльшему лю́ди, / я́же изведе ́из рабо́ты еги́петския, // я́ко просла́вися.*

Со тре́петом вни́дем в дом Госпо́день,/ и горе́ возвы́сивше сердца́,/ священному́ченику Се́ргию благода́рственную песнь принесе́м,// я́ко от Бо́га просла́вися.

Престо́лу Бо́жию в ли́ке новому́ченик Це́ркве Ру́сския предстоя́,/ я́ко иере́й и му́ченик пресла́вный,/ приими́ моли́твы на́ша, Се́ргие всече́стне,// днесь тебе́ с любо́вию возсыла́емыя.

Дре́ва до́браго плод соверше́н,/ Се́ргие, па́стырю Маросе́йский,/ от исто́чника свя́тости оте́ческия напая́емь,// страда́нием твои́м Бо́га просла́вил еси́.

Богоро́дичен: Бо́га без се́мене ро́ждшая/ па́че ума́ челове́ча,/ Де́во Непоро́чная и Ма́ти Бо́жия,/ мо́ли Сы́на Твоего́// поми́ловати прославля́ющих Тя.

Песнь 3

Ирмо́с: *Утверди́ нас в Тебе́, Го́споди,/ Дре́вом умерщвле́й грех,/ и страх Твой всади́// в сердца́ нас, пою́щих Тя.*

Всеросси́йскому Патриа́рху Ти́хону,/ жре́бием Бо́жиим избра́нному,/ всем се́рдцем пре́дан был еси́,/ Правосла́вия побо́рниче, отче Се́ргие.

От Мака́рия святи́теля Моско́вскаго/ и Алта́йскаго апо́стола/ смире́нию и отвержению себе/ во служении Церкви и Отечеству поуча́лся еси́.

Друго́м твои́м иере́ем,/ в Бу́тове кро́вию свое́ю ве́рность Христу́ запечатле́вшим, единоду́шен был еси́,/ с ни́ми же ны́не в собо́ре новому́ченик торжеству́еши.

Богоро́дичен: Утвержде́ние бу́ди и прибе́жище,/ яко сме́рти Разрушителя Ма́ти,/ ве́рою к Тебе́ припа́дающим// и любо́вию поющим Тя.

Кондак и икос предпразднства.

Седа́лен святаго, глас 8:

Незло́бию от Христа Спаса научивыйся,/ истяза́ния и ра́ны от разбойник кро́тко претерпел еси,/ подо́бно Саро́вскому чудотво́рцу моля́ся за оби́дящих тя,// Се́ргие терпеливоду́шне.

Сла́ва, и ны́не, предпра́зднства.

А́ще кроме́ предпра́зднства, Богоро́дичен:

Ико́ну Бо́жия Ма́тере Фео́доровскую почти́м, ве́рнии,/ я́ко тою благословение во гра́де Костроме́ благочести́вому царю ру́сскому дарова́ся дре́вле,/ в после́дняя же времена́ убие́ние царя́ страстоте́рпца/ и ве́лия ско́рби держа́ве Росси́йстей предвозвестися,/ егда во хра́ме Нико́лы Чудотво́рца, и́же в Кле́нниках,// сле́зы от ико́ны сея пролияшася.

Песнь 4

Ирмо́с: *Услы́шах, Го́споди,/ сла́вное Твое́ смотре́ние / и просла́вих, Человеколю́бче, // непостижи́мую Твою́ си́лу.*

Па́стырей честны́х воспитал еси́:/ Стефа́на епи́скопа и Бори́са архимандри́та,/ и́же за Христа́ у́зы претерпе́вше,// Святей Це́ркви ве́рно послужи́ша.

О спасе́нии духо́вных чад ревну́я,/ словесы́ Па́вловыми учи́л еси́:/ я́ко у́ды еди́наго Те́ла Христо́ва,// друг дру́га люби́ти дóлжни есмы́.

Та́йны ми́ра Го́рняго,/ я́же святии песнопи́сцы ду́хом изобрази́ша,/ пости́гнути призывал еси/ и молитвами тех приугото́витися к жи́зни ве́чней.

Богоро́дичен: И́же О́браз ипоста́си О́́тчи,/ из Тебе́ прия́т смеше́ние, Богороди́тельнице,/ и истле́вший о́браз просла́ви,// и сего́ но́ва сотвори́.

Песнь 5

Ирмо́с: *Све́та Пода́телю/ и веко́в Тво́рче, Го́споди,/ во све́те Твои́х повеле́ний наста́ви нас, // ра́зве бо Тебе́, ино́го бо́га не зна́ем.*

Пред Бо́гом умо́м и се́рдцем предстоя́ти/ и во све́те повеле́ний Христо́вых ходи́ти/ па́ству наставля́л еси́,/ помози́ у́бо и нам сие́ испо́лнити.

С Бо́гом в моли́тве соедини́мся,/ и Све́том Его́ просвети́мся,/ на сие́ бо зва́ни Творце́м на́шим,// – та́ко рекл еси, о́тче, ча́дом твои́м.

Призывал еси, по заповеди Христовой,/ духом выну бдети и молитися,/ да́бы избе́гнути вла́сти тьмы,// и Невече́рняго све́та дости́гнути.

Богоро́дичен: Просвети́, Пречи́стая,/ омраче́нную ду́шу мою́ све́том Твои́м, / яко Свет ро́ждшая// Еди́н Ипоста́сный.

Песнь 6

Ирмо́с: *Прообразу́яй Твое́ погребе́ние, Крест и Страсть Ио́на,/ во чре́ве ки́тове, Спа́се, тридне́вновав,/ от внyтрь взыва́ше:/ да взы́дет живо́т мой,/ и прии́дет моли́тва моя́ в хрaм твой Боже́ственный,// о Го́споди ми́лости.*

Ма́терь Бо́жию и святы́х на по́мощь призыва́я,/ запове́дал еси́, о́тче Се́ргие,/ в любви́ и едине́нии при́сно пребыва́ти, глаго́ля:/ друг от дру́га да не разлучи́мся, ча́да моя́,/ я́ко да вку́пе пожи́вше,/ улучи́м вку́пе и обоже́ние.

Хра́мом рукотворе́нным разруша́емым,/ хра́мы наша душе́вныя да сози́ждем,/ иде́же та́инство покая́ния/ на же́ртвенницех серде́чных совершается,/ и си́е святи́лище никто́же возмо́жет разори́ти,/ учил еси́ о́тче .

Моли́тва твоя́ прия́та бысть,/ я́ко кади́ло, священномучениче Сергие,/ се бо ча́д духо́вных,/ едине́ние в церко́вном обще́нии сохра́нших,/ не оста́вил еси́ заступле́нием// в стра́шный час сме́ртный.

Богоро́дичен: Взе́млющаго грех всего́ ми́ра/ Сы́на Твоего́ и Спа́са на́шего,/ Пренепоро́чная Де́во,/ не преста́й моли́ти/ от ве́чныя сме́рти изба́вити нас,// по вели́цей Его́ ми́лости.

Конда́к свята́го, глас 8:

Вели́кою любо́вию к та́йне Богослуже́ния прилежа́л еси́,/ па́ству свою́ призыва́я после́довати житию́ святы́х оте́ц/ и познава́ти писа́ния их свои́ми дея́ньми,/ за Христа́ страда́ния во у́зах и смерть прия́л еси́,/ те́мже взыва́ем ти:/ Ра́дуйся, Се́ргие па́стырю Богому́дрый// и священному́чениче добропобе́дный.

И́кос:

Прииди́те, мучениколю́бцы, вни́дем мы́сленно в ма́лую хра́мину, иде́же священнострада́лец Се́ргий во изгна́нии слу́жбу Бо́жию с духо́вными ча́ды соверша́ше, сердца́ же моля́щихся горе́ша любо́вию ко Христу́ па́че свещи́, и в пла́мени их же́ртвы духо́вныя А́нгелы восходи́ша и нисходи́ша. Прииди́те, отве́рзем две́ри те́сныя темни́цы, и вдохне́м ороше́нный слеза́ми возду́х, и́же трепета́ от гла́са моли́тв и воздыха́ний его́, и воззове́м: Ра́дуйся, Се́ргие, па́стырю Богому́дрый и священному́чениче добропобе́дный.

Песнь 7

Ирмо́с: *О́́бразу злато́му, на по́ли Деи́ре служи́му, / трие́ Твои́ о́троцы небрего́ша безбо́жнаго веле́ния, / посре́де же огня́ вве́ржени, ороша́еми, поя́ху: // благослове́н еси́, Бо́же оте́ц на́ших.*

Труды́ мно́гими и моли́твами,/ наипаче же смирением,/ сокры́тое в души́ челове́ческой/ я́сно зре́ти сподо́бился еси́,/ оба́че недосто́йным мнел еси́ себе́,// да́ра сего́ от Бо́га оте́ц на́ших.

Темни́цу я́ко затво́р и я́ко схи́му смерть/ предрече́ ти блаже́нная Ры́бинская ста́рица слепа́я Ксе́ния,/ вене́ц му́ченический прови́девши,// низходя́щь на тя от Бо́га оте́ц на́ших.

Предте́чи Спа́сова гла́су внима́ти наставля́я и покая́ние пропове́дуя,/ в день рождества́ его́ во у́зы заключе́н был еси́,/ те́мже за и́стину пострада́в, ве́чно ра́дуешися,/ зря́ несре́дственно Бо́га оте́ц на́ших.

Богоро́дичен: Ра́досте скорбя́щих и отча́янных, Ты еси́, Ма́ти Преблага́я,/ с новому́ченики и испове́дники Це́ркве Ру́сския/ моли́ о нас, Благослове́нная,// ро́ждшагося от Тебе́ Бо́га оте́ц на́ших.

Песнь 8

Ирмо́с: *В пещь о́гненнуюко ко отроко́м евре́йским снизше́дшаго / и пла́мень в ро́су прело́жшаго Бо́га / по́йте, дела́, я́ко Го́спода // и превозноси́те во вся ве́ки.*

Ни темни́ца, ни я́рость мучи́телей,/ ни страда́ния, ни раны, ни са́мая смерть/ возмого́ша разлучи́ти тя от любве́ Бо́жия,/ е́юже укрепля́яся, воспева́л еси́:// Го́спода по́йте и превозноси́те во вся ве́ки.

Ве́дяще, я́ко прии́де час убие́ну ти бы́ти за Христа́,/ моли́тву в заточе́нии возсыла́л еси́,/ да никто́же из вве́ренных ти душ поги́бнет,/ преда́в себе́ сама́го и чад твои́х в ру́це Го́спода,// превозноси́маго во вся ве́ки.

Вои́стину блаже́н еси́ ты, Се́ргие многострада́льне,/ и́бо Страсте́й Христо́вых о́бщник сподо́бився быти,/ в же́ртву Живонача́льней Тро́ице прине́слся еси́,// сла́вя Бо́га, превозноси́маго во вся ве́ки.

Богоро́дичен: Что сие́ стра́нное ви́дим чу́до?/ Де́ва Чи́стая гряде́т в Вифлее́м роди́ти/ пре́жде век рожде́ннаго от Отца́ Сы́на Бо́жия,// Его́же пое́м и превозно́сим во вся ве́ки.

Песнь 9

Ирмо́с: *От Бо́га Бо́га Сло́ва,/ неизрече́нною му́дростию прише́дшаго обновити Ада́ма,/ я́дию в тле́ние па́дшаго лю́те,/ от Святы́я Де́вы неизрече́нно воплоти́вшагося нас ра́ди,// ве́рнии, единому́дренно пе́сньми велича́ем.*

Бога, неизрече́нною му́дростию,/ плач при Кресте́ в ра́дость Воскресе́ния преложи́вшаго,/ и смерть му́ченическую отца́ на́шего Се́ргия,/ в торжество́ побе́ды веры претвори́вшаго,// ве́рнии, единому́дренно пе́сньми велича́ем.

Ве́рою прося́щия тя спаса́й/ от вся́кия беды́ и грехо́вныя скве́рны, Се́ргие блаже́нне,/ да моли́твами твои́ми/ плоды́ покая́ния в доброде́лании принесе́м,// ди́внаго во святы́х Свои́х Бо́га велича́юще.

Возвели́чен быв страда́нием,/ прия́л еси́ от Го́спода сла́ву и честь,/ священному́чениче Се́ргие,/ и с Новому́ченики Це́ркве Ру́сския воспева́еши Тро́ицу Безнача́льную,// Ю́же единоду́шно с тобо́ю велича́ем.

Богоро́дичен: Ма́ти у́бо па́че естества́/ позна́лася еси́ Христу́ Богу́ нашему,/ Неискусобра́чная Присноде́во Чи́стая,/ се бо А́нгели и челове́цы// единому́дренно Тя пе́сньми велича́ют.

Свети́лен свята́го:

Па́стыря до́браго,/ Та́ин Христо́вых ре́вностнаго служи́теля,/ пропове́дника велегла́снаго, священному́ченика добропобе́днаго,/ велича́ем тя, о́тче наш Се́ргие,/ я́ко светлостьми́ уче́ний и страда́ний твоих// ду́ши на́ша просвеща́еши.

Сла́ва, и ны́не, предпра́зднства.

А́ще кроме́ предпра́зднства, Богоро́дичен:

Досто́йно Тя сла́вят Си́лы Небе́сныя,/ и мы, недосто́йнии, дерза́ем воспе́ти Тя на земли,/ любо́вию бо Твое́ю, Ма́ти Све́та,// николи́же оставля́еши нас.

На хвали́тех стихи́ры предпра́зднства и свята́го, глас 8.

Подо́бен: О, пресла́внаго чудесе́:

Любо́вию оте́ческою воспита́нный/ и благоче́стие ма́тери восприя́вый,/ прее́мник ста́рца Алекси́я яви́лся еси́/ и ча́да духовная яко семию́ еди́ну/ в ве́ре, наде́жди и любви возрасти́,/ Прему́дрости же Бо́жией приобщи́/ и ко спасе́нию мно́гия приведе́,/ те́мже мо́лим тя,/ сопричи́сли и ны к па́стве твое́й,// па́стырю до́брый, о́тче Се́ргие.

Благода́ть духо́вная,/ в се́рдце твое́м возсия́вши,/ све́тло просвети́ тя,/ Се́ргие всесла́вне,/ егда́ Литурги́ю Боже́ственную/ четыредесятодне́вно совершал еси́,/ и, прича́стием Святы́х Та́ин укрепи́вся,/ за Христа́ и Це́рковь Его́ Святу́ю,/ смерть му́ченическую восприя́ти// произоле́ния исполни́лся еси́.

Во све́те звезды́, над Вифлее́мом возсия́вшия,/ соверша́ем па́мять твою́, о́тче Се́ргие,/ и та́инству воплоще́ния Сы́на Бо́жия приобща́яся,/ возсыла́ем ти хвале́бное пе́ние,/ я́ко пропове́дал еси́ Христа́ в нощи́ безбо́жия,/ и за Него убиен был еси,/ ны́не же с ли́ки А́нгельскими воспева́еши:/ Сла́ва в Вы́шних Бо́гу// и мо́лиши на земли́ утверди́ти мир.

А́ще кроме́ предпра́зднства, стихи́ры свята́го на 4.

Сла́ва, глас 8:

О пресла́внаго чудесе́!/ Я́ко цвет прекра́сный земли́ Ру́сския/ Се́ргий священному́ченик процвете́,/ и в па́мять свою́ нас собира́ет днесь/ славосло́вити и превозноси́ти Человеколю́бца Бо́га,/ дарова́вшаго си́лу Свою́ му́чеником святы́м/ просла́вити и́мя Его/ во утверждение ве́ры Правосла́вныя// до сконча́ния ве́ка.

И ны́не, предпра́зднства.

А́ще кроме́ предпра́зднства, Богоро́дичен, глас то́йже:

Подобен: О, пресла́внаго чудесе́:

Творе́ние святи́теля Афана́сия Ковро́вскаго.

О пресла́внаго чудесе́!/ Небесе́ и земли́ Цари́ца,/ от святы́х сро́дников на́ших умоля́емая,/ до ны́не зе́млю Ру́сскую покрыва́ет/ и ли́ка Своего́ изображе́нии ми́лостивно обогаща́ет./ О Влады́чице Держа́вная!/ Не преста́ни и на бу́дущее вре́мя/ во утвержде́ние на Руси́ Правосла́вия// ми́лости и чудеса́ излива́ти до ве́ка. Ами́нь.

Славословие великое. Тропарь святаго. Слава, и ныне, предпразднства. А́ще кроме́ предпра́зднства, Слава, и ныне, Богоро́дичен воскресен.

А́ще же вели́каго славослóвия несть,

на стихо́вне стихи́ры предпра́зднства.

Сла́ва: святаго, глас 6:

Я́же во у́зах по страна́м Се́верным ше́ствие твое́ кто испове́сть, о́тче Се́ргие сла́вне:/ труды́, боле́зни, бие́ния,/ я́же во áлчбе и жа́жде злострада́ния,/ разлуче́ние со сро́дники и ча́ды духо́вными,/ и до сме́рти Бо́гу предстоя́ние:/ вся претерпе́л еси́ о укрепля́ющем тя Иису́се Христе́,/ ве́ру сохра́нше и па́ству в любви́ соблю́дше;/ те́мже, яко име́яй дерзнове́ние,/ не преста́й моли́ти Человеколю́бца Бо́га// укрепи́ти ве́ру Правосла́вную во Оте́честве на́шем.

И ны́не, предпра́зднства.

В концé утрени тропáрь святáго, Слáва, и ныне, предпрáзднства.

НА ЛИТУРГИ́И

Блаженна от канона предпразднства, песнь 3-я: и святаго, песнь 6-я. Аще кроме предпразднства, блаженна от кано́на святаго, пе́сни 3-я и 6-я. Проки́мен, глас 7: Честна́ пред Го́сподем / смерть преподо́бных Его́. Стих: Что возда́м Го́сподеви о всех, я́же воздаде́ ми. Апо́стол к Ри́мляном, зач. 99. Аллилу́ия, глас 6: Свяще́нницы Твои́ облеку́тся в пра́вду, и преподо́бнии Твои́ возра́дуются. Стих: Бог нам прибе́жище и си́ла, Помо́щник в ско́рбех, обре́тших ны зело́. Ева́нгелие от Луки́, зач. 106. Прича́стен: В па́мять ве́чную бу́дет пра́ведник:

Моли́тва

О пресла́вный священному́чениче о́тче наш Се́ргие! Ки́я похвалы́ принесе́м тебе́, па́стырю до́брому, ду́шу свою́ за о́вцы слове́сныя положи́вшему? Ты, праведнаго старца Московскаго Алексия благая отрасль быв, его служе́ние па́стве, от Бо́га да́нней, насле́довал еси и, ча́да духовная во еди́ну семию́ покая́нную и богослуже́бную сою́зом любве́ сочета́в, по за́поведем Ева́нгельским жи́ти научи́л еси́. Ка́ко воспое́м боле́зни и боре́ния твоя́, я́же во у́зах и во изгна́нии посреде́ гоне́ний на Це́рковь Ру́сскую претерпе́л еси? Ки́ими глаго́лы возмо́жем изрещи́ да́же до кро́ве страда́ния твоя́, я́же ве́дает еди́н Госпо́дь? Сла́вно житие́ твое́, честна́ пред Го́сподем и смерть твоя́, досточу́дне!

К тебе́ яко к чадолюби́вому отцу́ с наде́ждою и любо́вию припа́даем, зову́ще: помози́ нам веру истинную и заве́т с Бо́гом в се́рдце храни́ти, ве́чности, в та́йне Богослуже́ния явля́емей, приобща́тися, таже гласу совести в покая́нии внима́ти, писа́ния святы́х оте́ц де́яньми исполня́ти, в служе́нии бли́жним тебе сле́довати, испыта́ния и ско́рби, во спасе́ние от Го́спода нам посыла́емыя, со смире́нием принима́ти. По исхо́де же душ на́ших умоли́ Всеблага́го Бо́га прости́ти грехи́ на́ша, да вни́дем в жизнь ве́чную, иде́же ты с ли́ки новому́ченик предстои́ши Престо́лу Всесвяты́я Тро́ицы, сла́вяще Отца́ и Сы́на и Свята́го Ду́ха. Ами́нь.

УСТАВНЫЕ УКАЗАНИЯ

Служба священномученика Сергия Мечева может быть спета как в день его памяти, 24 декабря, так и в иной день.

Поскольку 24 декабря — это навечерие Рождества Христова, в этот день служба может быть исполнена только по образцу вседневной: см. устав соединения последований предпразднства Рождества Христова и преподобномученицы Евгении. В этом случае служба священномученика не имеет Божественной литургии и завершается утреней без пения великого славословия. Днем в навечерие будут, как обычно, совершаться Царские часы и великая вечерня с литургией по чину святителя Василия Великого.

Исключения составляют случаи совпадения 24 декабря с субботой и неделей пред Рождеством Христовым, особенно в тех храмах, где память священномученика Сергия имеет особое почитание. В этих случаях, согласно уставу, Царские часы переносятся на предшествующую пятницу, а богослужение 24 декабря может совершаться в соединении со службой священномученику с полиелеем или бдением, по образцу службы святителю Петру Московскому в эти же дни (см. Типикон).

В иных случаях, с благословения настоятеля храма или монастыря и при его желании спеть службу священномученику Сергию по уставу бдения или полиелея, его память может быть перенесена на 23 декабря или на иной подходящий день.

Ниже приведен устав службы священномученику Сергию 24 декабря, если эта память является храмовым праздником и приходится на субботу или неделю пред Рождеством Христовым.

*ЗРИ*: Аще храм священномученика Се́ргия случится в субботу пред Рождеством Христовым

**В пяток на малей вечерни,** на Господи воззвах стихиры храма на 4. Слава, храма: И ныне, предпразднства. На стиховне стихиры храма со стиховны великия вечерни, с припевы их, или предпразднства, со стиховны утрени. Слава, храма: И ныне, предпразднства.

По Трисвятом тропарь храма. Слава, и ныне, предпразднства.

**На велицей вечерни:** на Господи воззвах, стихиры на 8: предпразднства 3, и храма 5. Слава, храма: И ныне, предпразднства. Вход. Прокимен дне. Чтение храма. На литии стихиры храма: Слава, храма: И ныне, предпразднства. На литии стихиры предпразднства, со стиховны, и храма. На стиховне стихиры храма, Слава, храма: И ныне, предпразднства. На благословение хлебов, тропарь храма дважды и предпразднства единожды.

**На утрени,** на Бог Господь, тропарь предпразднства дважды. Слава, храма: И ныне, предпразднства. По кафизмах седальны храма. Слава, и ныне, предпразднства: И чтение. Полиелей, величание, и седален храма по полиелеи. Слава, и ныне, предпразднства, или богородичен: И чтение. Степенна 1-й антифон 4-го гласа. Прокимен, глас 4: Проидо́хом сквозе́ огнь и во́ду, // и изве́л еси́ ны в поко́й. Стих: Разже́гл ны еси́, я́коже разжиза́ется сребро́. Вся́кое дыха́ние: Евангелие от Матфея, зачало 36. Стихира храма. Канон предпразднства, со ирмосом на 6, глас 2, ирмос по дважды. И храма на 8. Катавасиа: Христо́с ражда́ется: По 3-й песни, кондак и икос предпразднства, седален храма, дважды. Слава, и ныне, предпразднства. И чтение храма. По 6-й песни, кондак и икос храма. По 9-й песни, светилен предпразднства. Слава, храма: И ныне, предпразднства. На хвалитех стихиры на 8: предпразднства 4: и храма на 4, с припевы их. 1-й: Свяще́нницы Твои́ облеку́тся в пра́вду // и преподо́бнии Твои́ возра́дуются. 2-й: Честна́ пред Го́сподем // смерть преподо́бных Его́. Слава, храма: И ныне, предпразднства. Славословие великое. По трисвятом, тропарь храма: Слава, и ныне, предпразднства.

**На часех,** тропарь предпразднства, и храма. По трисвятом кондак предпразднства, и храма глаголем пременяюще.

**На Литургии**, блаженна от канона предпразднства песнь 3-я на 4 и храма песнь 6-я на 4. По входе тропарь предпразднства и храма. Слава, кондак храма: И ныне, предпразднства. Прокимен дня (субботы), глас 8-й: Весели́теся о Го́споде и ра́дуйтеся пра́веднии. Стих: Блаже́ни, и́хже оста́вишася беззако́ния: И храма, глас 7: Честна́ пред Го́сподем: Апостол Субботы пред Рождеством Христовым (Гал., зач. 205), и храма (Рим. зач. 99).

Аллилуиа дня (субботы), глас 4-й: Воззва́ша пра́веднии, и Госпо́дь услы́ша их: Стих: Мно́ги ско́рби пра́ведным: И храма, глас 2: Свяще́нницы Твои́ облеку́тся в пра́вду: Евангелие Субботы пред Рождеством Христовым (Лк., зач. 72), и храма (Лк., зач. 106). Причастен дня (субботы): Ра́дуйтеся пра́веднии: и храма: В па́мять ве́чную бу́дет пра́ведник:

*ЗРИ*: Аще ли случится храм священномученика Сергия в неделю пред Рождеством Христовым святых оте́ц в предпразднство, декабря в 24-й день, службу поем согласно 17-й главе О храмех.

**В субботу на малей вечерни:** стихиры воскресны 4. Слава, храма: И ныне, предпразднства. На стиховне стихира воскресна и храма со стиховны великия вечерни, с припевы. Слава, храма: И ныне, предпразднства.

По Трисвятом тропарь воскресен, и отцев. Слава, храма: И ныне, предпразднства. Ектения малая. И отпуст.

**На велицей вечерни,** на Го́споди, воззва́х: стихиры на 10: отцев на 3, предпразднства на 3, и храма со славником на 4: Слава, отцев: И ныне, предпразднства. Вход. Прокимен дня. Чтение отцев, и храма. На литии предпразднства, и храма: Слава, храма: И ныне, предпразднства. На стиховне стихиры предпразднства, с припевы их. Слава, храма: И ныне, предпразднства. На благословение хлебов, тропарь отцев, единожды: и предпразднства, единожды: и храма единожды: и чтение.

**На Утрени,** на Бог Госпо́дь: тропарь воскресен, единожды: и отцев, единожды. Слава, храма: И ныне, предпразднства. По кафисмах седальны отцев. Слава: И ныне, предпразднства: и чтение. Полиелей, и седален отцев: Авраа́ма и Исаа́ка же и Иа́кова: И седальны храма по 1-м стихословии, по 2-м стихословии, Слава: по полиелеи, И ныне: отцев: Из недр оте́ческих: И чтение храма. Степенна гласа. Прокимен, и Евангелие храма. Воскресение Христово: и стихира храма. Канон отцев, со ирмосом на 6: и предпразднства на 4: и храма на 4. Катавасиа: Христо́с ражда́ется: По 3-й песни, кондак и икос отцев, седален храма: Слава, предпразднства: И ныне, ипакои отцев, и чтение храма. По 6-й песни, кондак и икос храма. По 9-й песни, поем Честнейшую: Светилен отцев: Слава, храма: И ныне, предпразднства. На хвалитех стихиры отцев, на 3: и храма, на 2: и предпразднства, на 3: с припевы их. Слава, отцев: И ныне, Преблагословенна еси: Славословие великое, и прочее утрени.

**На часех,** тропарь воскресен, тропари отцев и храма пременяюще, кондаки: отцев, предпразднства и храма пременяюще.

**На Литургии**, блаженна, от канона отцев, песнь 3-я на 4: и храма, песнь 6-я на 4. По входе тропарь воскресен, отцев, предпразднства и храма. Кондаки: отцев: Слава, храма: И ныне, предпразднства. Прокимен, Песнь отцев, глас 4-й: Благослове́н еси, Го́споди Бо́же оте́ц на́ших: Стих: Я́ко пра́веден еси́ о всех: И храма, глас 7: Честна́ пред Го́сподем смерть преподо́бных Его́. Апостол Недели пред Рождеством Христовым (Евр., зач. 328), и храма (Рим., зач. 99). Аллилуиа, отцев, глас 4-й: Бо́же, уши́ма на́шима услы́шахом: Стих: Спасл еси́ нас от стужа́ющих нам: И храма, глас 2: Свяще́нницы Твои́ облеку́тся в пра́вду и преподо́бнии Твои́ возра́дуются. Евангелие Недели пред Рождеством Христовым (Мф., зач. 1), и храма (Лк., 106). Причастен воскресен: Хвали́те Го́спода с небе́с: Другий, отцев: Ра́дуйтеся, пра́веднии о Го́споде:

*ЗРИ*: Аще случится храм священномученика Сергия кроме́ субботы и недели, поется служба храма во ин день.